Uber-drywer vasgebind, in kattebak gepropDie polisie het die foto uitgereik van ŉ man wat hulle vermoedelik in die ondersoek kan bystaan. ŉ 28-jarige Uber-bestuurder is glo deur twee mans ontvoer en sy motor gekaap in Bekkersdal naby Randfontein aan die Wes-Rand. Die Uber-bestuurder het Maandagaand ŉ versoek op sy app gekry om twee mans in Soweto op te laai en na Randfontein te neem. Volgens kapt. Mavela Masondo, polisiewoordvoerder, het die twee mans tydens die rit die Uber-bestuurder versoek om op die R559 en toe Flowerweg af te draai. “Die Uber-bestuurder is hierna glo met ŉ vuurwapen gedreig en beveel om stil te hou. Sy kop is bedek en sy hande vasgebind voor hy in die motor se kattebak geprop is.” Masondo het gesê die vermeende kapers het met die man rondgery voor hy later in ŉ veld afgelaai is. “Hy is deur ŉ onbekende man bygestaan en die saak is by die polisie aangegee.” Die polisie het intussen ŉ foto uitgereik van ŉ man wat hulle vermoedelik in die ondersoek kan bystaan. Enigiemand wat weet waar die man in die foto hom moontlik bevind, word versoek om die Bekkersdal-polisie by 011 755 8040/8069 of Stop Misdaad by 08600 10111 te nader.